’n Mens kan net lag. Dat die groot Vrystaatse kampvegter teen fopnuus nou so teen die groot Amerikaanse kampvegter teen fopnuus uitvaar. In ’n fopkoerant nogal.
Oor jare heen het Volksblad oor die belangebotsing berig. Dit misken die waghondtaak van die media as ’n regering ’n “onafhanklike” medium betaal om oor sy doen en late te berig. As die propaganda van die nou gesneuwelde The New Age geglo kon word, was die Vrystaat onder Ace ’n modelprovinsie met ’n modelpremier.
Ongelukkig is sy spieël verblind om die betaalmeester (met belastinggeld) tevrede te hou. Die koerant was deur sy Gupta-base se ANC-infiltrasie speler én skeidsregter, wat ’n nuusblad kapater.
Dit is gerieflik dat hy dit nie kan of wil verstaan nie. Want dit lê die vinger op die seerplek van wat met Suid-Afrika onder die ANC-regering skort.
Naamlik die deurtastende kanker van selftoeëiening van staatsvoordele deur ’n elite-groepie op só ’n wyse dat dit nie so eenvoudig is om hulle aan die pen te laat ry nie weens staatsverlamming, blaam-skuif, die raskaart en gemaakte onkunde.
Onthou ook dat die Vrystaat ’n voorloper met die guptafisering van die staat was. Mosebenzi Zwane het as destydse Vrystaatse LUR vir landbou die brief bekragtig wat vir die Guptas landings-regte op dieWaterkloof-lugmagbasis bekom het. As Gupta-minister van minerale bronne is hy deur Ramaphosa uitgeskop.